“Skoolboelie” dam seun glo by oor tongring; “onnie” kyk toe‘n Skermskoot uit die video. Die video volg onderaan die berig. ŉ Video wat op sosiale media versprei word van ŉ vermeende boelievoorval in ŉ klaskamer van ŉ skool in Vereeniging, Gauteng, voor ŉ persoon wat skynbaar ‘n onderwyser is maar wat niks daaraan probeer doen nie, het mense warm onder die kraag. Nicolaas Putter, die pa van ’n leerder by Krugerlaanskool in Vereeniging, het die video bekom en op sosiale media gedeel om bewusmaking te skep van vermeende geweld wat glo, volgens hom, gereeld by die skool voorkom. Putter het aan Maroela Media gesê daar is glo ander voorvalle van geweld by die skool en as die gevalle aangemeld word, word daar glo niks aan gedoen nie. Maroela Media het verneem dat die seun wat glo aangerand is, na bewering vir hom ŉ tongring laat inskiet het. Op die video kan ŉ mens hoor hoe die vermeende boelie, wat glo aangedring het dat die ander seun die tongring uithaal, spog dat hy skynbaar toestemming van ŉ onderwyser het om die seun “te m**r”. Op die video kan ŉ mens ook sien hoe ‘n persoon wat agter die onderwyser se tafel sit, skynbaar ‘n onderwyser, niks doen terwyl die een seun die ander met die vuis bydam nie. Die video eindig waar die seun poog om die tongring uit te haal. Sedert Putter die video gedeel het, het dit soos ŉ veldbrand op sosiale media versprei en skokgolwe veroorsaak, veral omdat die beweerde onderwyser nie tydens die voorval opgetree het nie. Putter se oorspronklike plasing op Facebook is teen Maandag reeds meer as 380 000 keer gekyk en 22 000 keer gedeel. Putter is intussen glo deur ŉ onderwyser by die skool ingelig dat die skoolhoof, mnr. Potgieter, en die polisie die voorval ondersoek. Maroela Media het navraag gedoen by die Gautengse departement van onderwys en wag nog vir kommentaar. Die skool kon nie onmiddellik vir kommentaar bereik word nie. Kapt. Shado Mashobane, polisiewoordvoerder, het by navraag aan Maroela Media gesê die polisie is oorval met navrae oor die voorval. “Volgens die Vereeniging-polisie is daar geen saak van aanranding wat Vrydag by die stasie aanhangig gemaak is wat met die video verbind kan word nie,” het Mashobane gesê. “Die skool is vandag toe omdat dit ŉ skolevakansiedag is, en môre is ŉ openbare vakansiedag. Die polisie kan dus eers Woensdag by die skool uitkom om die voorval op te volg. Geen verdere kommentaar kan in dié stadium gegee word nie.” Lees die opvolgberig hier. Die video is deur Putter op YouTube gelaai. WAARSKUWING: Die video is gewelddadig van aard en bevat kru taal wat sensitiewe lesers kan ontstel. [wpvideo jFwfo0yP]